חוק עובדים זרים (נגיף הקורונה החדש - הוראת שעה - תיקון מס' 21), התש"ף-2020
הצעת חוק ממשלתית, הכנסת ה-23
פורסם: ספר החוקים, חוברת 2838, עמ' 336, 2020-08-05T00:00:00+03:00
החוק מטיל, כהוראת שעה חובת הסדרת תנאי מגורים הולמים וביטוח רפואי על מעסיק של עובדים זרים מהרשות הפלסטינית, שלנוכח התפשטות נגיף הקורונה ניתנו להם היתרי שהייה המאפשרים לינה בישראל. בעד העמדת מגורים לעובד בענפי החקלאות והתעשייה, המותאמים למנגנון קפסולה של תשעה עובדים בכל קבוצה, יוכל המעסיק לנכות משכר העובד הוצאות בהתאם להוראות התקנות הקיימות. מעסיק של עובדים זרים מהרשות הפלסטינית כאמור המועסקים בענף הבניין יוכל להסתפק במתן מגורים בהתאם לתנאים שבתוספת הראשונה1 לחוק אך ללא אפשרות של ניכוי משכר העובד בעד העמדת המגורים. 
לצורך יישום החוק נקבעו בו גם סמכויות פיקוח ואכיפה לעניין הזכויות לתנאי מגורים וביטוח רפואי, שיוקנו למפקחים מטעם משרדי הבינוי והשיכון, החקלאות ופיתוח הכפר והכלכלה והתעשייה, שיתגברו את מערך הפיקוח והאכיפה הקיים. הוראת השעה נקבעה לשלושה חודשים, אך ניתן להאריך את תוקפה בצו באישור הוועדה למשך שלושה חודשים בכל פעם, אך זאת רק כל עוד עומדת בתוקפה הכרזה על מצב חירום בשל נגיף הקורונה לפי חוק סמכויות מיוחדות להתמודדות עם נגיף הקורונה החדש (הוראת שעה), התש"ף–2020.